KIRJALLINEN KYSYMYS E-3638/00

esittäjä(t): Erik Meijer (GUE/NGL) komissiolle

(22. marraskuuta 2000)

Aihe: Epäilys Rotenonin (torjunta-aine) käytön ja Parkinsonin taudin välisestä yhteydestä

1. Onko komissio tietoinen muun muassa Nature Science Today -verkkouutispalvelun ja Financial Times -lehden 6. marraskuuta 2000 ilmestyneistä raporteista, joiden mukaan tutkijat pitävät Parkinsonin taudin mahdollisena aiheuttajana pitkäaikaista altistumista torjunta-aineelle nimeltä Rotenon?

2. Onko komissio tietoinen, että tämä hyönteismyrkky perustuu kasviperäiseen luonnontuotteeseen, joka toisin kuin synteettiset torjunta-aineet, hajoaa itsestään, mistä syystä sen on tähän asti katsottu olevan turvallinen ja ympäristöystävällinen vaihtoehto? Onko komissio myös tietoinen, että Rotenon voi aiheuttaa rotilla suuria muutoksia aivoissa ja estää eläimiä käyttämästä tassujaan normaalisti?

3. Onko komissio myös tietoinen, että erityisesti puutarhurit ja maatalous suosivat Rotenonia ja että sitä käytetään muiden kuin hyötykalojen poistamiseksi kalanviljelylammikoista ja meristä, mistä syystä Rotenonille altistuneiden uhrien määrä voi olla hyvinkin suuri?

4. Mihin toimiin komissio aikoo ryhtyä tämän hyönteismyrkyn käytön säätelemiseksi tai merkintää koskevien säännösten mukauttamiseksi niin, että kuluttajat saavat tietoa siihen mahdollisesti liittyvistä riskeistä?

David Byrnen vastaus komission puolesta

(5. helmikuuta 2001)

1. Komissio on tietoinen tieteellisistä raporteista, joissa esitetään epäilyksiä rotenoni-nimisen torjunta-aineen turvallisuudesta ja päätellään, että akuutti altistuminen kyseiselle kemikaalille aiheuttaa rotissa Parkinsonin taudin kaltaisia oireita. Edelleenkään ei tunneta taudin syitä eikä geneettisten tekijöiden osuutta sen puhkeamisessa. Komission rahoittamassa tutkimushankkeessa tutkitaan ympäristöaltistuksen (etenkin kemikaalialtistuksen) ja geneettisten tekijöitten vuorovaikutusta Parkinsonin taudin synnyssä. Tuloksia odotetaan vuonna 2003.

2. ja 4. Rotenoni on luonnonkasviuute. Eräät jäsenvaltiot sallivat sen käytön hyönteismyrkkynä maataloudessa ja puutarhanhoidossa. Kasvinsuojeluaineitten markkinointia ja käyttöä yhteisössä säännellään kasvinsuojeluaineiden markkinoille saattamisesta 15. heinäkuuta 1991 annetulla neuvoston direktiivillä 91/414/ETY.(1) Komissio vastaa kasvinsuojelussa käytettävien tehoaineitten arvioinnista ja päättää niiden sisällyttämisestä direktiivin liitteessä I olevaan luetteloon niistä aineista, joiden käyttö on yhteisössä sallittua. Komissio ilmoittaa myöhemmin tänä vuonna parlamentille ja neuvostolle, miten uudelleenarviointiohjelmassa on edistytty. Rotenonia ei vielä ole arvioitu yhteisön tasolla, koska komissio asetti tehoaineitten uudelleenarvioinnin työohjelmassa etusijalle synteettisten kemikaalien arvioinnin. Tällä hetkellä on siis edelleen jäsenvaltioitten vastuulla varmistaa, ettei rotenonia sisältävien kasvinsuojelutuotteitten käyttöä sallita, ellei voida näyttää, etteivät tällaiset tuotteet ole haitallisia ihmisten terveydelle missään normaaleissa käyttöolosuhteissa. Komissio ilmoittaa kuitenkin jäsenvaltioille uusista tiedoista. Jäsenvaltioiden ja muiden tahojen näkemysten perusteella komissio saattaa myös ehdottaa, että rotenoni asetetaan prioriteetiksi seuraavassa tehoaineitten uudelleenarviointiohjelmassa. Se voi myös ryhtyä toimiin tiettyjä tehoaineita sisältävien kasvinsuojeluaineiden markkinoille saattamisen ja käytön kieltämisestä 21. joulukuuta 1978 annetun neuvoston direktiivin 79/117/ETY(2) nojalla.

Aineen käyttö ei-toivottujen kalojen torjumiseen kuuluu biosidituotteiden markkinoille saattamisesta 16. helmikuuta 1998 annetun Euroopan parlamentin ja neuvoston direktiivin 98/8/EY(3) soveltamisalaan. Koska kyse on nykyisin käytössä olevasta tehoaineesta, se arvioidaan komission asetuksen (EY) N:o 1896/2000(4) mukaisesti (asetus biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta, 7. syyskuuta 2000), mikäli aineen valmistajat sitoutuvat toimittamaan ihmisten terveydelle ja ympäristölle aiheutuvan riskin arviointiin liittyvät tiedot. Komissio ottaa luonnollisesti huomioon kaikki arvioinnista saatavat tiedot, jotka liittyvät rotenonin käyttöön muilla aloilla. Ellei komissio saa valmistajilta sitoumusta tietojen toimittamiseen, rotenoni vedetään pois markkinoilta. Yhteisön tason arviointiin saakka sovelletaan nykyisiä kansallisia sääntöjä.

(1) EYVL L 230, 19.8.1991.

(2) EYVL L 33, 8.2.1979.

(3) EYVL L 123, 24.4.1998.

(4) EYVL L 228, 8.9.2000.